*POPRAD. *Suomen alle 18-vuotiaiden jääkiekkomaajoukkue otti kolmatta kertaa peräkkäin MM-mitalin. Pikkuleijonat taipui Slovakian MM-turnauksen loppuottelussa Yhdysvalloille maalein 4–2.

Yhdysvallat oli Popradin illassa ylivoimainen. Kisojen ylivoimainen ennakkosuosikki halkoi läpi ottelun Suomen puolustusta. Ottelun avausmaali nähtiin jo neljän minuutin pelin jälkeen, kun USA:n kapteeni Brady Tkachuk tarjoili Josh Norrisille tarkan syötön takatolpalle.

Avauserän lopulla Joel Farabee osui puolestaan Jacob Tortoran poikittaissyötöstä. Pikkuleijonat sai toiseen erän surkean alun, kun Farabee iski alivoimalla Logan Cockerillin hienon jättösyötön jälkeen pelin jo 3–0:aan.

Suomen peli piristyi hetkeksi toisen 20-minuuttisen puolivälissä. Eemeli Räsänen malttoi kiekon kanssa siniviivalla ja laukoi turnauksen avausmaalinsa ja -pisteensä.

Pikkuleijonat sai Räsäsen maalista lisäpontta ja oli lähellä toista osumaa heti perään ylivoimalla. Dylan St. Cyr piti Yhdysvallat kuitenkin pystyssä torjunnoillaan.

Suomen hyvä kirivaihde tyssäsi Grant Mismashin 4–1-osumaan ottelun puolivälin jälkeen.

Eemeli Räsänen teki Suomen avausmaalin finaalissa. Mikko Ahmajärvi / Yle

Päätöserässä pientä toivoa herätti Urho Vaakanaisen onnekas osuma runsaat kolme minuuttia ennen varsinaisen peliajan loppua. Yhdysvaltojen maalivahti Dylan St. Cyr roiskaisi kiekon suoraan päin Vaakanaista, josta peliväline kimposi maaliin.

Suomi haki lisämaaleja ilman maalivahtia, mutta Yhdysvallat puolusti lopun tiukasti ja pääsi juhlimaan maailmanmestaruutta.

Pikkuleijonilla komea finaaliputki

Pikkuleijonat pelasi alle 18-vuotiaiden MM-finaalissa kolmatta kertaa peräkkäin. Viime vuonna turnaus päättyi kultajuhliin, toissa vuonna tuomisina oli hopeaa.

Suomi on saavuttanut alle 18-vuotiaiden MM-kisoissa kolme maailmanmestaruutta, kolme hopeaa ja neljä pronssia. Kaikki finaalitappiot ovat tulleet Yhdysvalloille.

Tämän vuoden turnauksessa Pikkuleijonat voitti kaikki muut ottelunsa paitsi finaalin. Turnauksen pistepörssin voitti Kristian Vesalainen (6+7=13) ja Miro Heiskanen oli toinen (2+10=12).

Lue myös:

Pikkuleijonat latasi päätöserään kaiken, mitä koneesta löytyi: "Emme päässeet lähellekään"

Kommentti: Suomi-kiekon mitalisade jatkuu – haukuttu urheilupomo ansaitsee myös kiitosta